·Examinarea investițiilor străine directe și controlul exporturilor de produse cu dublă utilizare, care constituie controalele strategice ale UE în materie de comerț și investiții din motive de securitate (strategic trade and investment controls for security – STICS), fac obiectul rapoartelor anuale ale Comisiei privind examinarea ISD și Regulamentul privind controlul exporturilor;

·În 2021, platforma, ocupată în cea mai mare parte cu condițiile pentru importul și exportul de bunuri, a fost îmbogățită cu informații suplimentare privind comerțul cu servicii, inclusiv cu un set de instrumente intitulat Getting Started to trade services: imports and exports („Demararea serviciilor comerciale: importuri și exporturi”), urmat în 2022 de funcția My Trade Assistant for Services and Investment („Asistentul meu comercial pentru servicii și investiții”), care vizează sectoarele juridic și maritim în temeiul acordurilor din Regatul Unit și Canada. De exemplu, o societate din UE interesată să furnizeze servicii juridice în Regatul Unit, pentru a practica dreptul intern sau dreptul străin, poate găsi informații cu privire la diverse cerințe, cum ar fi cele privind acordarea de licențe și autorizații, calificările, forma juridică, cetățenia sau condițiile de reședință. Sfera de cuprindere a acestei funcții va fi extinsă treptat și la alte țări terțe și sectoare.

În cursul anului 2021, Comisia a continuat să ofere întreprinderilor, statelor membre și altor intermediari un sprijin amplu și formare cu privire la Access2Markets, precum și un program de formare a formatorilor, care va continua. Până în prezent, peste 6 500 de organizații au participat la evenimente și au fost incluse aproape toate limbile UE. De asemenea, au fost organizate evenimente cu parteneri din interiorul și din afara UE, cum ar fi Centrul de cooperare industrială UE-Japonia, ICEX España sau Deutsche Gesellschaft für Internationale Zusammenarbeit (GIZ). Promovarea a continuat printr-o varietate de mijloace de comunicare în masă și platforme, inclusiv Twitter, precum și prin intermediul site-ului Comisiei și pe Youtube.

B.Internaționalizarea făcută să funcționeze în beneficiul IMM-urilor – acțiuni concrete în 2021

Deși toate acordurile comerciale ale UE urmăresc să ajute IMM-urile să își dezvolte afacerile cu și pe piețele străine, trei acorduri comerciale ale UE în vigoare conțin dispoziții specifice privind IMM-urile: Acordul economic și comercial cuprinzător UE-Canada (CETA) conține o recomandare privind IMM-urile, în timp ce Acordul între Uniunea Europeană și Japonia pentru un parteneriat economic (APE UE-Japonia) și Acordul comercial și de cooperare UE-Regatul Unit conțin capitole privind IMM-urile care prevăd contacte specifice cu IMM-urile de ambele părți, având sarcina de a se asigura că interesele și perspectivele IMM-urilor sunt reflectate în punerea în aplicare a acordurilor respective. În plus, capitolele privind IMM-urile prevăd o serie de măsuri practice pentru a spori în continuare transparența pentru IMM-uri, în special prin schimbul de informații: De exemplu, în conformitate cu capitolul dedicat IMM-urilor din APE UE-Japonia, Japonia furnizează (pe un site accesibil publicului) informații privind accesul pe o piață de produse specifică în funcție de codul tarifar vamal pentru importul de mărfuri, inclusiv linkuri către site-urile autorităților cu privire la aspecte comerciale convenite. Punctele de contact ale părților pentru IMM-uri discută modalitățile de continuare a raționalizării și îmbunătățirii instrumentelor și informațiilor disponibile.

În 2021, Comisia, împreună cu partenerii comerciali, statele membre și părțile interesate, a continuat să pună în aplicare dispozițiile privind IMM-urile din cadrul CETA și al APE UE-Japonia:

CETA

üPunctele de contact pentru IMM-uri au convenit asupra unui plan de acțiune pentru IMM-uri, care stabilește acțiunile specifice și un calendar pentru punerea în aplicare a recomandării referitoare la IMM-uri. În conformitate cu prioritățile planului de acțiune, în septembrie 2021 a avut loc o masă rotundă privind IMM-urile, cu ocazia celei de a patra aniversări a CETA, organizată de Comisie cu ajutorul Camerei de Comerț a Uniunii Europene în Canada (EUCCAN).

üÎn plus, UE și Canada cooperează pentru a sprijini internaționalizarea IMM-urilor lor. Un exemplu notabil include activitatea comună a Rețelei întreprinderilor europene din Canada și EUCCAN, pe de o parte, și a Centrului european-canadian pentru inovare și cercetare, pe de altă parte, pentru a presta servicii de sprijin pentru întreprinderi și în materie de inovare care să contribuie la consolidarea competitivității și a sustenabilității IMM-urilor europene și canadiene.

Acordul de parteneriat economic UE-Japonia

üPunctele de contact pentru IMM-uri au finalizat un raport comun de activitate, iar UE și Japonia și-au intensificat activitățile de informare cu privire la IMM-uri prin intermediul Centrului de cooperare industrială UE-Japonia, care, în 2021, a publicat din nou două broșuri pe tema „Modalități de efectuare a importurilor din Japonia în UE utilizând APE” și „Modalități de efectuare a exporturilor din UE către Japonia utilizând APE”.

üServiciul de asistență pentru Acordul de parteneriat economic (APE) al Centrului a organizat din nou, în perioada de raportare, 47 de cursuri de formare și webinare interactive cu întreprinderile și a elaborat fișe informative relevante cu privire la diverse aspecte ale APE UE-Japonia, inclusiv cu privire la indicațiile geografice, regulile de origine, capitolul dedicat IMM-urilor, pescuitul, produsele lactate, mobilitatea resurselor umane etc. De asemenea, centrul asigură legătura cu organizațiile de promovare a comerțului din statele membre și cu alte rețele europene și japoneze, cum ar fi Rețeaua întreprinderilor europene (EEN) pentru a aduce APE mai aproape de IMM-uri.